-----------------------------------------------------------------------
  10. การควบคุมภายใน

  -----------------------------------------------------------------------

บริษัทมีนโยบายและมีการออกระเบียบปฏิบัติต่าง ๆ
ที่จะช่วยต่อระบบการควบคุมภายในและการกำกับดูแลกิจการที่ดี เช่น

-   มีการแบ่งแยกหน้าที่ ทั้งหน่วยงานและพนักงานไว้อย่างชัดเจน

-   มีการกำหนดจริยธรรมของผู้บริหารและพนักงานของบริษัท ในการเปิดเผยข้อมูล
    และการไม่ขัดผลประโยชน์กับบริษัท

-   มีการปรับปรุงอำนาจดำเนินการ เพื่อให้มีการกระจายอำนาจอย่างเหมาะสม

-   มีการรวบรวมบัญชีรายชื่อของกฎหมายที่เกี่ยวข้องในการดำเนินธุรกิจ
    พร้อมทั้งจัดทำระเบียบปฏิบัติ เพื่อให้มั่นใจว่ามีการควบคุม ดูแล ให้มีการปฏิบัติตามอย่างถูกต้อง
    เหมาะสม

-   มีการปรับปรุง และเริ่มจัดทำระเบียบการปฏิบัติงานระบบงานต่างๆ
    รวมถึงคู่มือการปฏิบัติงานให้มีความชัดเจนยิ่งขึ้น และสามารถปฏิบัติได้

-   มีการชี้แจงให้ผู้บริหารเข้าใจถึงภาระหน้าที่ในการรายงานการถือครองหลักทรัพย์
    ทั้งของตนเอง คู่สมรส และบุตรที่ยังไม่บรรลุนิติภาวะ
    ตลอดจนรายงานการเปลี่ยนแปลงการถือครองหลักทรัพย์ (ตามมาตรา 59
    และบทกำหนดโทษตามมาตรา 275 แห่งพระราชบัญญัติหลักทรัพย์และตลาดหลักทรัพย์ พ.ศ.
    2535)

ในการประชุมคณะกรรมการบริษัท ครั้งที่ 13 / 2547 เมื่อวันที่ 14 ธันวาคม 2547
คณะกรรมการบริษัทได้ประเมินระบบการควบคุมภายในของบริษัทฯ เกี่ยวกับ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม โดยมีการซักถามประเด็นต่าง ๆ
ตามแบบประเมินความเพียงพอของระบบการควบคุมภายในจากฝ่ายบริหาร ซึ่งคณะกรรมการบริษัท
มีความเห็นว่า บริษัทฯ มีระบบการควบคุมภายในที่เพียงพอ และเหมาะสม

บริษัทได้ให้ความสำคัญต่อการสร้างระบบการควบคุมภายใน ซึ่งรวมถึงการควบคุมทางด้านการเงิน
การควบคุมดูแลการปฏิบัติงานให้มีประสิทธิภาพมากขึ้น
โดยบริษัทได้มีการจัดตั้งฝ่ายตรวจสอบภายในขึ้น เพื่อทำหน้าที่ตรวจสอบการปฏิบัติงานเพื่อให้มั่นใจว่า
กิจกรรมทางการเงิน ระบบการควบคุมภายใน การปฏิบัติตามกฎหมาย
เป็นไปอย่างมีประสิทธิผลและมีประสิทธิภาพ และเพื่อให้ฝ่ายตรวจสอบภายในมีความเป็นอิสระ
การปฏิบัติงานตรวจสอบ และการรายงานผลการตรวจสอบปราศจากการแทรกแซงจากหน่วยงานอื่น
ฝ่ายตรวจสอบภายในจึงอยู่ภายใต้การกำกับดูแล
และรายงานผลการตรวจสอบต่อคณะกรรมการตรวจสอบโดยตรง
และคณะกรรมการตรวจสอบรายงานต่อคณะกรรมการบริษัทเพื่อแจ้งให้คณะผู้บริหารรับไปดำเนินการปรับปรุงต่อไป
และเนื่องจากคณะกรรมการตรวจสอบ ไม่สามารถปฏิบัติหน้าที่ได้เต็มเวลา ดังนั้น
งานทั่วไปของฝ่ายตรวจสอบภายใน เช่น การเบิกเครื่องใช้สำนักงาน การลา
การบันทึกเวลาปฏิบัติงาน การไปปฏิบัติงานตรวจสอบนอกสถานที่ ฯลฯ
คณะกรรมการตรวจสอบจึงมอบหมายให้ผู้ช่วยกรรมการผู้จัดการ(สายงานการเงิน – บัญชี)
ทำหน้าที่ดูแลแทนคณะกรรมการตรวจสอบ

รายงานคณะกรรมการตรวจสอบ

คณะกรรมการบริษัท ศุภาลัย จำกัด (มหาชน)
ได้แต่งตั้งคณะกรรมการตรวจสอบของบริษัทพร้อมทั้งกำหนดหน้าที่ความรับผิดชอบและขอบเขตการดำเนินงานของคณะกรรมการตรวจสอบ
เมื่อวันที่ 19 พฤศจิกายน 2546

คณะกรรมการตรวจสอบ ประกอบด้วยกรรมการอิสระ จำนวน 3 ท่าน มี

  ---- -------------- ------------------ ---------------------------------
  1.   นายประกิต       ประทีปะเสน          ประธานกรรมการตรวจสอบ

  2.   นายอนันต์        เกตุพิทยา            กรรมการตรวจสอบ

  3.   นางพิกุล         หาญหัทยา            กรรมการตรวจสอบ
  ---- -------------- ------------------ ---------------------------------

คณะกรรมการตรวจสอบได้ปฏิบัติหน้าที่ตามความรับผิดชอบในการกำกับ ดูแลกิจการที่ดี
เพื่อให้มีการดำเนินงาน ตามนโยบายของคณะกรรมการบริษัทในปี 2547
มีการประชุมเพื่อหารือและพิจารณาเรื่องต่างๆ รวม 8 ครั้ง โดยมีประเด็นที่มีสาระสำคัญ คือ

1.  ภายหลังจากการสอบทานงบการเงิน ประจำปี 2547 ของบริษัท ศุภาลัย จำกัด (มหาชน)
    และบริษัทในเครือ คณะกรรมการตรวจสอบมีความเห็นว่า
    งบการเงินดังกล่าวแสดงฐานะทางการเงินและผลการดำเนินงานโดยถูกต้องตามควรตามหลักการบัญชีที่รับรองทั่วไป
    และได้มีการเปิดเผยข้อมูลที่มีนัยสำคัญต่องบการเงินในหมายเหตุประกอบงบการเงินแล้ว

2.  สอบทานให้บริษัทฯ ปฏิบัติตามกฎหมายว่าด้วย หลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ

3.  ตรวจสอบและให้ความเห็นชอบการทำรายการระหว่างบริษัทหรือบริษัทย่อยกับบุคคล
    หรือนิติบุคคลที่เกี่ยวโยงกัน เพื่อให้เป็นไปตามระเบียบ
    กฎเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์
    และตลาดหลักทรัพย์แห่งประเทศไทย

4.  พิจารณาแนะนำแนวทางการปรับปรุงการควบคุมภายในที่เหมาะสมของระบบงานที่จะก่อให้เกิดประสิทธิภาพและประสิทธิผล
    และติดตามผลการปฏิบัติงานตามข้อสังเกต หรือความเห็น

5.  พิจารณาความเสี่ยงต่างๆ ของบริษัท เพื่อเสนอต่อคณะกรรมการบริษัท
    พิจารณาความเสี่ยงเหล่านั้น

6.  ให้แนวทางการปฏิบัติงานตรวจสอบภายใน
    รวมทั้งสอบทานและอนุมัติแผนงานการตรวจสอบประจำปี

7.  พิจารณาคัดเลือก บริษัท สำนักงาน เอินส์ท แอนด์ ยัง จำกัด เป็นผู้สอบบัญชีของบริษัท
    ประจำปี 2548 เพื่อนำเสนอต่อคณะกรรมการบริษัท ศุภาลัย จำกัด (มหาชน)
    ให้ความเห็นชอบและเสนอขออนุมัติต่อที่ประชุมสามัญผู้ถือหุ้นประจำปี 2548

คณะกรรมการตรวจสอบมีความเห็นว่า การดำเนินงานของบริษัทในปี 2547 ที่ผ่านมา
ระบบการบริหารงานของบริษัทฯ มีการกำกับดูแลกิจการที่ดี มีความโปร่งใส มีจริยธรรมที่ดี
มีการควบคุมภายในที่เพียงพอเหมาะสม
มีการมอบอำนาจดำเนินงานอย่างมีขั้นตอนตามหลักเกณฑ์ที่เหมาะสม และมีการปฏิบัติตามกฎเกณฑ์
ข้อกำหนดของกฎหมายที่เกี่ยวข้อง โดยฝ่ายจัดการปฏิบัติหน้าที่ด้วยความซื่อสัตย์
รักษาผลประโยชน์ของบริษัทฯ และของผู้ถือหุ้น รวมทั้งบริษัทฯ
มีการปรับปรุงระบบการทำงานและการควบคุมภายในอย่างสม่ำเสมอ